KIRJALLINEN KYSYMYS E-2042/01

esittäjä(t): Gerhard Hager (NI) komissiolle

(13. heinäkuuta 2001)

Aihe: Muutettu ehdotus neuvoston direktiiviksi oikeudesta perheen yhdistämiseen

Neuvoston direktiiviä oikeudesta perheen yhdistämiseen koskevan muutetun ehdotuksen (KOM(2000) 624 lopullinen)(1) 3 artiklan 2 kohdassa jätetään joitakin kolmansien maiden kansalaisryhmiä direktiivin soveltamisalan ulkopuolelle. Ehdotuksen 3 artiklan 2 kohdan b alakohdassa jätetään direktiivin soveltamisalan ulkopuolelle ne kolmannen valtion kansalaiset, joille on myönnetty oikeus tilapäiseen suojeluun. Ehdotuksen 3 artiklan 2 kohdan c alakohdassa jätetään soveltamisalan ulkopuolelle ne kolmannen valtion kansalaiset, joille on myönnetty oikeus oleskella jäsenvaltiossa toissijaisen suojelun perusteella.

Minkä eron komissio näkee jäsenvaltion myöntämän tilapäisen ja toissijaisen suojelun välillä?

(1) EYVL C 62 E, 27.2.2001, s. 99.

António Vitorinon komission puolesta antama vastaus

(4. lokakuuta 2001)

Tilapäinen suojelu ja toissijainen suojelu ovat kaksi toisistaan erillistä suojelujärjestelmää, jotka koskevat eri tilanteita ja eri henkilöryhmiä.

Tilapäisellä suojelulla, sellaisena kuin se on määritelty myös vähimmäisvaatimuksista tilapäisen suojelun antamiseksi siirtymään joutuneiden henkilöiden joukottaisen maahantulon tilanteissa ja toimenpiteistä näiden henkilöiden vastaanottamisen ja vastaanottamisesta jäsenvaltioille aiheutuvien rasitusten tasapuolisen jakautumisen edistämiseksi 20. heinäkuuta 2001 annetussa neuvoston direktiivissä 2001/55/EY(1), tarkoitetaan asianomaisten ja muiden suojelua hakevien henkilöiden etua palvelevaa poikkeusluonteista menettelyä välittömän ja tilapäisen suojelun antamiseksi siirtymään joutuneille henkilöille, jotka eivät voi palata kotimaahansa, kolmansista maista tapahtuvan tai tapahtuvaksi uhkaavan näiden henkilöiden joukottaisen maahantulon tilanteissa erityisesti, jos on myös vaara, että turvapaikkajärjestelmä ei kykene käsittelemään tätä maahantuloa ilman, että sen asianmukaiselle toiminnalle aiheutuu kielteisiä seurauksia;

Toissijaisella suojelulla (sellaisena kuin se on määritelty myös ehdotuksessa neuvoston direktiiviksi(2) (KOM(2001) ) vähimmäisvaatimuksista kolmansien maiden kansalaisten ja kansalaisuudettomien henkilöiden luokittelemiseksi pakolaisiksi vuoden 1951 pakolaisstatusta koskevan yleissopimuksen ja vuoden 1967 pöytäkirjan mukaisesti, tai henkilöiksi, jotka muuten tarvitsevat kansainvälistä suojelua) tarkoitetaan kansainvälisen suojelun muotoa, joka on tarkoitettu henkilöille, joilla ei ole pakolaisstatusta mutta jotka ovat muuten kansainvälisen suojelun tarpeessa.

Tilapäinen suojelu on täten käytettävissä vain joukottaisen maahantulon tilanteissa. Kyseessä on poikkeuksellinen järjestelmä, jolla annetaan välitöntä suojaa asianomaisille henkilöille. Menettelyn käynnistämisestä päättää ministerineuvosto (määräenemmistöllä) komission ehdotuksesta. Päätös on voimassa vuoden, ja sitä voidaan automaattisesti jatkaa kahdella kuuden kuukauden jaksolla. Neuvosto voi päättää päätöksen voimassaoloa jatkettavaksi tämän jälkeen vielä korkeintaan vuodella. Jos tilanne lähtömaassa sallii, neuvosto voi päättää tilapäisen suojelun lopettamisesta. Päätös tilapäisen suojelun antamisesta ei ole Geneven yleissopimuksessa tarkoitetun pakolaisstatuksen myöntämistä koskeva ennakkopäätös, ja ehdotus neuvoston direktiiviksi mahdollistaa normaalin turvapaikkamenettelyn käytön, jos asianomaiset henkilöt niin haluavat.

Niille, jotka saavat tilapäistä suojelua, annetaan oleskelulupa, asiaankuuluvat tiedot, oikeus työntekoon, asunto, toimeentulotuki, terveydenhuolto ja koulutus. Ainakin lähisukulaisten osalta voidaan suorittaa perheen yhdistäminen.

Toisin kuin tilapäinen suojelu toissijaisen suojelun antaminen ei rajoitu tiettyihin tilanteisiin ja sitä voidaan antaa henkilöille, jotka ovat anoneet kansainvälistä suojelua eivätkä täytä vuoden 1951 pakolaisyleissopimuksessa asetettuja pakolaisstatuksen saamiseksi tarvittavia vaatimuksia mutta joiden on kuitenkin todettu olevan kansainvälisen suojelun tarpeessa.

(1) EYVL L 212, 7.8.2001.

(2) Ei vielä saatavilla.